CELEX: 32012D0077
Language: bg
Date: 2012-02-09 00:00:00
Title: 2012/77/ЕС: Решение на Комисията от 9 февруари 2012 година относно невключването на веществото флуфеноксурон за продуктов тип 18 в приложение I, IА или IБ към Директива 98/8/ЕО на Европейския парламент и на Съвета относно пускането на пазара на биоциди (нотифицирано под номер C(2012) 621)  текст от значение за ЕИП

11.2.2012   
            
            
               BG
            
            
               Официален вестник на Европейския съюз
            
            
               L 38/47
            
         РЕШЕНИЕ НА КОМИСИЯТА
   от 9 февруари 2012 година
   относно невключването на веществото флуфеноксурон за продуктов тип 18 в приложение I, IА или IБ към Директива 98/8/ЕО на Европейския парламент и на Съвета относно пускането на пазара на биоциди
   (нотифицирано под номер C(2012) 621)
   (текст от значение за ЕИП)
   (2012/77/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (1), и по-специално член 16, параграф 2, втора алинея от нея,
   като има предвид, че:
   
               (1)
            
            
               С Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (2), е определен списък на активни вещества, подлежащи на оценка с оглед на евентуалното им включване в приложение I, IА или IБ към Директива 98/8/ЕО. Този списък включва флуфеноксурон.
            
         
               (2)
            
            
               Съгласно Регламент (ЕО) № 1451/2007 е направена оценка на веществото флуфеноксурон (номер по CAS 101463-69-8; EC № 417-680-3) в съответствие с член 11, параграф 2 от Директива 98/8/ЕО за употреба в продуктов тип 18, инсектициди, акарициди и продукти за борба срещу други членестоноги, както е определено в приложение V към същата директива.
            
         
               (3)
            
            
               Франция бе определена за докладваща държава-членка и на 17 март 2009 г. представи на Комисията доклада на компетентния орган, придружен от препоръка, в съответствие с член 14, параграфи 4 и 6 от Регламент (ЕО) № 1451/2007.
            
         
               (4)
            
            
               Докладът на компетентния орган беше разгледан от държавите-членки и Комисията. В съответствие с член 15, параграф 4 от Регламент (ЕО) № 1451/2007 на заседанието на Постоянния комитет по биоцидите на 22 септември 2011 г. констатациите от прегледа бяха включени в доклад за оценка.
            
         
               (5)
            
            
               Оценката на рисковете за разглежданите компоненти на околната среда, извършена при използването на реалистичен подход, показа неприемливи въздействия върху водната среда. Характеристиките на флуфеноксурона освен това го правят устойчив, биоакумулиращ се и токсичен, както и много устойчив и много биоакумулиращ се съгласно критериите, посочени в приложение XIII към Регламент (ЕО) № 1907/2006 на Европейския парламент и на Съвета (3). Следователно не е целесъобразно флуфеноксуронът да бъде включен за употреба в продуктов тип 18 в приложение I, IА или IБ към Директива 98/8/ЕО.
            
         
               (6)
            
            
               Датата, от която биоциди от продуктов тип 18, съдържащи флуфеноксурон, не следва да се пускат на пазара, трябва да бъде съобразена с резултата от оценката на рисковете, както и с датата на влизане в сила на настоящото решение.
            
         
               (7)
            
            
               Мерките, предвидени в настоящото решение, са в съответствие със становището на Постоянния комитет по биоцидите,
            
         ПРИЕ НАСТОЯЩОТО РЕШЕНИЕ:
   Член 1
   Веществото флуфеноксурон (номер по CAS 101463-69-8; EC № 417-680-3) не се включва в приложение I, IА или IБ към Директива 98/8/ЕО за продуктов тип 18.
   Член 2
   За целите на член 4, параграф 2 от Регламент (ЕО) № 1451/2007 биоцидите от продуктов тип 18, съдържащи флуфеноксурон, не могат повече да бъдат пускани на пазара, считано от 1 август 2012 г.
   Член 3
   Адресати на настоящото решение са държавите-членки.
   
      Съставено в Брюксел на 9 февруари 2012 година.
      
         
            За Комисията
         
         Janez POTOČNIK
         
            Член на Комисията
         
      
   
   
      (1)  ОВ L 123, 24.4.1998 г., стр. 1.
   
      (2)  ОВ L 325, 11.12.2007 г., стр. 3.
   
      (3)  ОВ L 396, 30.12.2006 г., стр. 1.